**Thomas Angells Stiftelser** ble opprettet den 1. januar 1767. Arven etter Thomas Angell var på om lag 300 000 riksdaler. Dette svarer til kr 1,2 milliarder i dagens verdi. Hans testamente inneholdt nøyaktige regler for hvordan avkastningen av formuen skulle fordeles.

Historie
--------

Thomas Angells stuer i Kongens gate.
Thomas Angells hus, med eldreboliger og stiftelsens kontor i Bispegata.
Den første bygningen som ble reist av Thomas Angells stiftelse var en bolig for *«fattige, men aktverdige kvinner utenfor borgerstanden»*. Huset ble ferdigstilt i 1770 og fikk navnet Thomas Angells stuer. Den hadde opprinnelig plass til 16 personer. Bygningen er fortsatt i bruk, som kontor- og forsamlingslokale. Inngangspartiet til Thomas Angells stuer prydes av familiens våpen, som bl.a. viser to fiskekroker.

Ifølge testamentet skulle to tredeler av avkastningen gå til bygging og drift av en eldrebolig, som fikk navnet Thomas Angells hus. Bygningen i Bispegata 2-4 stod ferdig i 1772 og gav opprinnelig husrom til 16 eldre damer *«av stand»*. Den ble utvidet betydelig i 1904. Kontorene til Thomas Angells stiftelse befinner seg i bygningen, der kan vi se portretter av Thomas Angell og hans slektninger.

Thomas Angells testamente bestemte at en sjettedel av avkastningen fra formuen skulle deles ut til direkte til de fattige. Denne *Thomas Angells gave* ble delt ut årlig på hans dødsdag 19. september i Nidarosdomen. Tradisjonen er videreført til idag ved en minneseremoni som holdes årlig ved Thomas Angells sarkofag i krypten i Nidarosdomen.

En betydelig del av avkastningen gikk til driften av Waisenhuset. Trondheim katedralskoles nye bygning fra 1770-årene ble finansiert av midler fra Thomas Angells stiftelse.

Hans stiftelser består i dag av Thomas Angells hus i Trondheim sentrum med totalt 73 utleieleiligheter til eldre. I tillegg kommer en skog- og utmakseiendom på ca. 400.000 da i kommunene Selbu og Tydal, før 2018 Sør-Trøndelags største eiendom.

Forstandere
-----------

* 1767–1773 Morten Simonsen Hoff (1731–1773)
* 1773–1790 Andreas Peter Klingenberg (1723–90)
* 1790–? Carsten Volquartz Klingenberg (1767–1830)
* 1830–1865 Lorentz Angell (1794–1879)
* 1865–? Henrik Hornemann (1816–1891)
* 1889–1908 Johannes Midelfart (1833–1910)
* 1908–? Hans Peter Werner Hall (1857–1933)
* 1934–? Ørnulf Lindboe (1882–1972)
* 1980–1996 Asbjørn Austvik (1926–2009)
* 1996–2008 Jarle Malvik (1938)
* 2008– Inge Noreide (1946)

Se også
-------

* Liste over Norges største grunneiere

Referanser
----------

1. ↑   Brønnøysundregistrene, Enhetsregisteret, w2.brreg.no, besøkt 11. februar 2020[Hentet fra Wikidata]
2. ↑  Brønnøysundregistrene - Thomas Angells Stiftelser, nøkkelopplysninger fra Enhetsregisteret
3. ↑  Thomas Angell Stiftelser Arkivert 9. august 2018 hos Wayback Machine. - artikkel "Historisk vandring over tid"
4. ↑  Dons, Karl (1857-1913) (1892). *De angellske stiftelsers første forstander: et bidrag til stiftelsernes historie*. Trondhjem: [s.n.]
5. ↑  Thaulow, Chr. (1919). *Personalhistorie for Trondhjems by og omegn i et tidsrum af circa 1 1/2 aarhundrede (omfattende ca. 1300 Personer) : afsluttet omkring 1876*. Trondhjem: I kommission hos Holbæk Eriksen.

Litteratur
----------

* Trondheim byleksikon, Oslo 2008
* Artikler på nettsiden til Thomas Angells Stiftelser
* Arkitektur i 1000 år – arkitekturguide for Trondheim

Eksterne lenker
---------------

* Thomas Angells Stiftelser – www.thomasangell.no

|  |  |
| --- | --- |
| Oppslagsverk/autoritetsdata | Lokalhistoriewiki **·** VIAF **·** Brønnøysundregistrene
 |